Søren Egge Rasmussen (EL), 2024-01-18:
Det er jo havnaturen, der taber; den har sådan set tabt siden 1997, hvor man tillod det her med bomtrawl.
Jeg lytter mig til, at det er rigtig mange, næsten alle, som er imod, at hollandske fiskere sejler rundt med bomtrawl i danske farvande.
Hvordan skal vi forbyde det?
Der er vi så begrænset af EU.
Her kan man så tage Enhedslistens forslag og sige: Ja, vi skal gå videre; vi skal prioritere, at der her er et særligt hensyn at tage, og at der sådan set er brug for en hasteforanstaltning i relation til ødelæggelse af vores havmiljø, som gør, at vi nationalt kan lave et forbud.
Det har vi før spurgt ind til, og det vil vi komme til at spørge ind til i den her udvalgsbehandling.
Det er jo interessant at høre, at ministeren sådan set støtter intentionen og ser frem til, at der kommer den endelige rapport omkring bomtrawls ødelæggelse af vores havmiljø.
Hvad kan vi så bruge det til?
Er det noget, vi kan bruge til at gå ned i EU og hurtigt opnå resultater?
Det er jo ikke altid, at EU fungerer helt på den måde tidsmæssigt.
Eller er det den rapport, som sådan set gør, at vi er nødt til at sige: Det her er så galt, at vi er nødt til at lave en beskyttelse af vores hav?
Jeg vil meget gerne i den udvalgsbehandling, der kommer, have klare svar på EU's havstrategi.
Hvor bindende er den?
Hvad er det, man må tillade i de danske farvande?
Jeg synes, at det har været overset indtil nu.
Ja, vi har lavet en havplan, men der er altså også en havstrategi, hvor der er nogle EU-krav om, at vi skal beskytte vores havbund i et vist omfang.
Hvordan gør vi så det?
Kan man så vedtage noget, som er ligesom Enhedslistens forslag her, når vi har en havbund, som skal beskyttes, fordi EU har nogle krav?
Jeg synes, det er lidt uklart.
Jeg har noteret mig, at vi i 2024 skal fastlægge nogle rammer omkring det.
Jeg skal hilse fra SF og sige, at de støtter vores forslag.
Jeg kan forstå, at der er en del, som støtter intentionerne i forslaget, og Liberal Alliance kan se, at de via et ændringsforslag kunne komme frem til, at de ville støtte Enhedslistens forslag.
Vi må have afklaret, om det her hesterejefiskeri er bæredygtigt nok, og om det, der foregår i Natura 2000-områder med danske bomtrawl er bæredygtigt nok.
Jeg er godt klar over, at der er sådan et MSC-skilt på noget, man sælger i butikkerne.
Vores tilgang er, at det mærke ikke er godt nok; vi går meget ind for det bæredygtighedsmærke, vi har fået indført i Danmark, og som Foreningen for Skånsomt Kystfiskeri har været drivende for blev indført.
Vi har en vigtig opgave i at få udviklet dansk fiskeri, og vi har en endnu vigtigere opgave i at leve op til EU's vandrammedirektiv, så vi kommer frem til at have et hav, hvor fiskebestandene kan blive genoprettet.
Der er nogen, der ligesom siger, at vi er imod fiskeriet.
Det er vi absolut ikke; vi er for genopretning af fiskebestande.
Det er sådan set der, hvor vi virkelig er EU-tilhængere; vi er nogle af de største tilhængere af EU's vandrammedirektiv.
Hvorfor gør man ikke mere i Danmark for at leve op til det direktiv?
Kunne vi komme frem til en situation, hvor vi producerede flere fødevarer, som blev fisket op af vores hav, fordi havet var rent, og vi gjorde det med nogle redskaber, som ikke ødelagde havbunden?
Det er sådan set vores intention; det er det, vi forfølger.
Jeg kan forstå, at ministeren i et vist omfang også deler den ambition.
Det er tit sådan, at vi er helt nede at skrabe bunden for at få den sidste fisk op, inden vi bliver klogere.
Vi mener altså fra Enhedslistens side, at der skal vi ikke hen.
Vi skal sådan set komme frem til en forståelse og en anden adfærd, før vi når dertil.
Så jeg takker for debatten og ser frem til, at vi får en udvalgsbehandling, hvor vi bliver klogere.
Det kan jo så være forskelligt, hvad man kan blive klogere på.
Så det ser jeg meget frem til.